C 100/43

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 100/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Cidre du Perche/Perche“

EÚ č.: PDO-FR-2648 – 1. decembra 2020

CHOP (X) CHZO ( )

1. Názov:

„Cidre du Perche/Perche“

2. Členský štát alebo tretia krajina

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.8. Iné výrobky prílohy I k zmluve (koreniny atď.)

3.2. Opis výrobku, na ktorý sa vzťahuje názov uvedený v bode 1

„Cidre du Perche/Perche“ je nepasterizovaný, nesýtený šumivý cider s označením polosuchý alebo brut, ktorý sa vyrába sekundárnou fermentáciou vo fľaši. Vyrába sa z čistého muštu získaného zo špecifických odrôd muštových jabĺk.

„Cidre du Perche/Perche“ sa vyznačuje zlatožltou až oranžovou farbou, okrúhlosťou, chuťovou rovnováhou medzi sladkosťou, horkosťou a kyslosťou, ovocnými tónmi, jemnou horkosťou v strednej časti podnebia a nádychom sviežosti v koncovke.

„Cidre du Perche/Perche“ má tieto analytické vlastnosti:

— skutočný obsah alkoholu najmenej 3,5 obj. %,

— celkový obsah alkoholu najmenej 6 obj. %,

— obsah cukru najmenej 18 g/liter,

— minimálny tlak 1,5 baru pri teplote 20 °C.

Muštové jablká používané na výrobu „Cidre du Perche/Perche“ pochádzajú zo sadov nachádzajúcich sa v zemepisnej oblasti.

Tieto sady sú zatrávnené s výnimkou pôdy pri päte stromov (v kruhu s polomerom 0,30 m alebo v páse širokom jeden meter pod radom stromov), ktorá môže byť zbavená trávy.

Najmenej 30 % celkovej plochy sadu tvoria vysokokmenné stromy.

V sadoch sú vysadené tieto odrody muštových jabĺk.

Hlavné odrody:

Horké odrody: Ameret alebo Améret blanc Fréquin blanc Fréquin long Fréquin rouge Gringoire Médaille d’or Tardive de la Sarthe Horkosladké odrody: Argile grise Argile rouge Bedan alebo Calotte Binet rouge Bois droit alebo Drébois Cartigny Damelot Moulin à vent alebo Moulin à vent de l’Eure, alebo Moulin à vent petit de l’Eure Noël des Champs (Petit) Jaunet pointu Saint-Hilaire Sladké odrody: Atroche alebo Troche Bérat blanc Coquerelle Doux Normandie alebo Normandie Fréquin Lacaille Grise de l’Eure Muscadet petit de l’Orne alebo Muscadet doré Petite sorte Pilée Roger Guyot Rouge Duret Doux Normand Doux Véret de Carrouges Rousse de l’Orne alebo Rousse de la Sarthe Kyslasté odrody: Groseille Locard blanc Locard vert Pomme de Boué alebo Pomme de Bouet, alebo Boué de Bonnétable Pomme de fer Queue torse Marnière

Doplnkové odrody:

Horké odrody: Kermerrien Peau de chien Horkosladké odrody: Bisquet Clos Renaux Douce Moën Sladké odrody: Douce Coët Ligné Kyslasté odrody: Avrolles Petit jaune

V záujme zachovania odrodovej pestrosti môžu odrody muštových jabĺk, ktoré rastú na vysokokmenných stromoch, ale nie sú zahrnuté v uvedenom zozname, tvoriť najviac 20 % celkovej plochy sadu. Považujú sa za doplnkové odrody.

Každá zmes (cuvée) sa skladá zo ciderov, ktoré:

— sú vyrobené z jabĺk obratých v tom istom roku zberu,

— obsahujú najviac 20 % podiel kyslastých odrôd a

— obsahujú minimálne 50 % podiel hlavných odrôd.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Jablká musia byť dopestované a cider musí byť vyrobený v zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

„Cidre du Perche/Perche“ je šumivý cider, ktorý sa vyrába sekundárnou fermentáciou vo fľaši. Môže sa predávať len v balenej forme, aby sa zachoval tlak. Balenie musí prebiehať v zemepisnej oblasti.

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných údajov stanovených v predpisoch týkajúcich sa označovania a prezentácie potravín musí označenie zahŕňať názov označenia a skratku „AOP“ [CHOP] alebo údaj „Appellation d’Origine Protégée“ [Chránené označenie pôvodu] uvedené viditeľnými, čitateľnými, nezmazateľnými a dostatočne veľkými znakmi, aby sa dali jasne odlíšiť od všetkých ostatných písaných alebo obrázkových označení.

Na štítku musí byť informácia „Appellation d’Origine Protégée“ umiestnená bezprostredne pod názvom označenia pôvodu bez akéhokoľvek ďalšieho textu medzi nimi.

4. Stručné vymedzenie zemepisnej oblasti

Zemepisná oblasť zahŕňa územie týchto obcí na základe oficiálneho zemepisného kódexu z roku 2019:

Departement Eure-et-Loir (28)

Celé územie obcí: Arcisses, Argenvilliers, Authon-du-Perche, Beaumont-les-Autels, Belhomert-Guéhouville, Béthonvilliers, Champrond-en-Perchet, Charbonnières, Coudray-au-Perche, Les Etilleux, La Gaudaine, La Loupe, Marolles-les-Buis, Meaucé, Miermaigne, Montireau, Montlandon, Nogent-le-Rotrou, Saint-Bomer, Saintigny, Saint-Jean-Pierre-Fixte, Saint-Victor-de-Buthon, Souancé-au-Perche, Trizay-Coutretot-Saint-Serge, Vaupillon, Vichères.

Departement Orne (61)

Celé územie obcí: Appenai-sous-Bellême, Bazoches-sur-Hoëne, Belforêt-en-Perche, Bellavilliers, Bellême, Bellou-le-Trichard, Berd’huis, Bizou, Bretoncelles, Ceton, Champeaux-sur-Sarthe, La Chapelle-Montligeon, La Chapelle-Souëf, Comblot, Corbon, Coulimer, Courgeon, Courgeoût, Cour-Maugis sur Huisne, Dame-Marie, Fay, Feings, Ferrières-la-Verrerie, Igé, Loisail, La Madeleine-Bouvet, Le Mage, Mahéru, Mauves-sur-Huisne, Les Menus, Montgaudry, Mortagne-au-Perche, Moulins-la-Marche, Moutiers-au-Perche, Parfondeval, Le Pas-Saint-l’Homer, Perche en Nocé, Pervenchères, Le Pin-la-Garenne, Pouvrai, Rémalard en Perche, Réveillon, Sablons sur Huisne, Saint-Agnan-sur-Sarthe, Saint-Aquilin-de-Corbion, Saint-Aubin-de-Courteraie, Saint-Cyr-la-Rosière, Saint-Denis-sur-Huisne, Saint-Germain-de-la-Coudre, Saint-Germain-de-Martigny, Saint-Germain-des-Grois, Saint-Hilaire-le-Châtel, Saint-Hilaire-sur-Erre, Saint-Jouin-de-Blavou, Saint-Langis-lès-Mortagne, Saint-Mard-de-Réno, Saint-Martin-des-Pézerits, Saint-Martin-du-Vieux-Bellême, Saint-Ouen-de-Sécherouvre, Saint-Pierre-la-Bruyère, Soligny-la-Trappe, Val-au-Perche, Vaunoise, Verrières, Villiers-sous-Mortagne.

Čiastočné územie obcí: Tourouvre au Perche (len územie delegovaných obcí Autheuil, Bivilliers, Bubertré a Tourouvre), Longny les Villages (len územie delegovaných obcí Longny-au-Perche, Maletable, Monceaux-au-Perche, Moulicent a Saint-Victor-de-Réno).

Departement Sarthe (72)

Celé územie obcí: Avezé, La Chapelle-du-Bois, Cormes, Courgenard, Gréez-sur-Roc, Nogent-le-Bernard, Préval, Saint-Ulphace, Souvigné-sur-Même, Théligny.

Čiastočné územie obcí: Cherré-Au (len územie delegovanej obce Cherreau).

5. Súvislosť so zemepisnou oblasťou

„Cidre du Perche/Perche“ vďačí za svoje osobitné vlastnosti pôdnym a klimatickým podmienkam danej oblasti, najmä neskoršiemu dozrievaniu plodov, ktoré je dané charakterom podnebia, čomu výrobcovia prispôsobili svoje postupy z hľadiska pestovaných odrôd a výrobných metód.

Používané odrody predstavujú miestny výber odrôd alebo odrody, ktoré sa aklimatizovali na neskoršie dozrievanie v tejto oblasti. Zber a spracovanie ovocia s príchodom prvých predzvestí zimy pomáhajú spomaliť fermentáciu a umožňujú rozvinutie aróm.

Špecifickosť zemepisnej oblasti

Prírodné faktory

Zemepisná oblasť označenia pôvodu „Cidre du Perche/Perche“ sa nachádza v zóne prechodu medzi Armorickým masívom na západe a Parížskou panvou na východe. Je tvorená zvlnenou krajinou, v ktorej sa striedajú zelené pahorky a lesy rozprestierajúce sa na území departementov Eure-et-Loir, Orne a Sarthe.

Podložie sa zväčša tvorilo v období jury a počas cenomanu kriedy. Najbežnejšími typmi pôdy sú ílovito-vápencové alebo piesočnaté pôdy: krieda v Rouene, zelené íly a piesky v oblasti Perche. Možno tu nájsť aj kremité íly ako výsledok dekalcifikácie kriedového plášťa, ktoré môžu byť pokryté rôzne hrubou vrstvou spraše. Všetky tieto typy podložia sa vyznačujú vhodnou hĺbkou obrábateľnej pôdy a dobrým odvodňovaním.

Pokiaľ ide o podnebie, región Perche leží na pomedzí oceánskych vplyvov zo západu a kontinentálnych vplyvov z východu. Panuje tu preto mierne oceánske podnebie s ročnými teplotnými rozsahmi, ktoré charakterizujú studené zimy (sneží zriedkavo, ale mrznúť môže až 60 dní v roku) a teplé letá.

Kontinentálny vplyv sa prejavuje častým výskytom neskorých mrazov, ktoré sú v máji a júni bežné.

Ľudské faktory

Tradícia pestovania jabloní má v Normandii hlboké korene, no rozvoj sadov v cirkevných alebo šľachtických usadlostiach nastal až približne v 16. storočí. V 17. a 18. storočí sa už rozšírili vo väčšine vidieckych oblastí regiónu Perche. Väčšina dopestovaných jabĺk putovala na výrobu cideru, nápoja, ktorý si získal obľubu a v regióne Perche sa vyrábal takmer na každom statku.

V 19. storočí sa región popri pokračujúcej výrobe cideru začal postupne špecializovať na chov hovädzieho dobytka a koní. Región Perche sa tak stal oblasťou zmiešaného poľnohospodárstva kombinujúceho pestovanie plodín s chovom hospodárskych zvierat, čím vznikla jeho charakteristická črta spočívajúca vo vysádzaní jabloní do polí na pestovanie plodín.

V prvej polovici 20. storočia sa „Cidre du Perche/Perche“ vyrábal na každom statku, ako aj v špecializovaných výrobniach cideru po celej provincii. V 30. až 50. rokoch 20. storočia sa často stávalo, že vďaka dobrej úrode jabĺk si pestovatelia prilepšili až dvojnásobným ziskom.

Od 50. rokov sa však veľkovýrobne cideru začali zatvárať, poľnohospodárstvo prešlo mechanizáciou a intenzifikáciou, v dôsledku čoho jablone z pastvín a polí v oblasti Perche vymizli.

Až koncom 80. rokov sa niektorí pestovatelia prinavrátili k špecializácii na výrobu cideru, vďaka čomu došlo v regióne Perche k opätovnému oživeniu tohto sektora. Títo výrobcovia siahli po odborných znalostiach výroby cideru, ktoré boli v tejto provincii tradične známe, ako je napríklad používanie neskorých odrôd, zber ovocia v stave zrelosti či spontánna a pomalá fermentácia, ako aj prirodzená sekundárna fermentácia.

Zmiešané poľnohospodárstvo kombinujúce pestovanie plodín a chov hospodárskych zvierat – tradičný systém poľnohospodárstva v Perche – so sebou prinášalo vysoké pracovné zaťaženie v mesiacoch september a október. Pestovatelia sa preto pri výbere odrôd riadili potrebou rozložiť poľnohospodárske práce, ako aj schopnosťou odrôd prispôsobiť sa podnebiu v tomto regióne. Uprednostňovali sa neskoro kvitnúce odrody, pretože ich menej ohrozujú jarné mrazy a plody dozrievajú v neskoršom období roka. Popri odrodách pochádzajúcich z miestneho výberu sa zaviedli ďalšie odrody, ktoré sa podmienkam v Perche dobre prispôsobili. Každá odroda má vlastný čas dozrievania počas roka, ktorý závisí od konkrétneho regiónu, ale v oblasti Perche dozrievajú odrody spomedzi všetkých regiónov vždy najneskôr. Najbežnejšími odrodami sú Bedan, Doux Normandie, Tardive de la Sarthe, Saint-Hilaire, Fréquin rouge a Binet rouge.

Jablká sa oberajú až po dozretí. Zber sa zvyčajne začína koncom októbra a v prípade najneskorších odrôd pokračuje až do decembra. Výroba cideru prebieha od polovice novembra. Nízke teploty v tomto ročnom období obmedzujú mikrobiálny rast, ktorý by sa mohol odraziť na kvalite výrobku, a umožňujú pomalý začiatok fermentácie. Fermentácia v kadiach bez pridania kvasiniek trvá minimálne osem týždňov, pričom v iných častiach Normandie je to na porovnanie šesť týždňov.

Špecifickosť výrobku

„Cidre du Perche/Perche“ je cider vyrábaný sekundárnou fermentáciou vo fľaši. Vyznačuje sa:

— zlatožltou až oranžovou farbou,

— chuťovou rovnováhou medzi sladkosťou, horkosťou a kyslosťou,

— jemnou horkosťou v strednej časti podnebia a nádychom sviežosti v koncovke

— a živým, no nie prílišným perlením.

Príčinná súvislosť

Hojný počet jabloní vyplýva z topografických, klimatických a geologických vlastností zemepisnej oblasti. Región Perche tvorený zvlnenou krajinou a dobre odvodnenými pôdami, ktoré umožňujú cirkuláciu vody a poskytujú dostatok minerálov, ponúka priaznivé podmienky na pestovanie jabloní.

Pestovateľov v provincii viedla pri výbere odrôd tradičná prax kombinovaného pestovania plodín a chovu hospodárskych zvierat, ako aj neskoršie dozrievanie plodov v tomto podnebí. V sadoch regiónu Perche možno nájsť približne 40 z 200 či viac odrôd muštových jabĺk pestovaných v Normandii.

Miešaním odrôd sa kombinujú osobitné kvality jednotlivých odrodových kategórií, vďaka čomu sa výsledný cider vyznačuje chuťovou rovnováhou medzi sladkosťou, horkosťou a kyslosťou: horké a horko-sladké odrody bohaté na fenolové zlúčeniny prepožičiavajú cideru jeho zlatožltú až oranžovú farbu a jemnú horkosť v strednej časti podnebia; sladké a horko-sladké odrody mu dávajú okrúhlosť, zatiaľ čo kyslasté odrody – v malom podiele – ho obohacujú o nádych sviežosti.

Neskoré dozrievanie ovocia znamená, že s výrobou cideru sa zväčša začína v novembri. Keďže teplota je v tomto období roka nižšia než v septembri/októbri, fermentácia prebieha pomaly, vďaka čomu sa vo výrobku „Cidre du Perche/Perche“ rozvinú charakteristické arómy.

Sekundárna fermentácia vo fľaši dodáva cideru živé, no nie prílišné perlenie a pomáha rozvinutiu aróm.

Odkaz na uverejnenie špecifikácie

https://info.agriculture.gouv.fr/gedei/site/bo-agri/document_administratif-964fa31f-76f5-4816-ad72-ff8e3bcb255a

(1) Ú. v. EÚ L 343, 14.12.2012, s. 1.